持敬堂
作者：吳龍翰
朝代：宋

paragraphs: 大哉紫陽箴，誠爲百世師。
心法故能傳，心印幾能提。
明明道統燈，扵此接光輝。
端居儼帝臨，暗室疑神窺。
立足千仞淵，生怕傷髪膚。
兢兢一寸心，烱烱冰雪壺。
脱帽藐王公，無乃酒狂徒。
蹀躞漁陽鼓，傲態逐刑誅。
我則持以敬，譬如龍戀珠。
斷斷猫捕鼠，綿綿雞哺雛。
守之戒勿閑，意馬防馳驅。